NARIADENIE KOMISIE (ES) č. 341/2006
z 24. februára 2006,
ktorým sa prijímajú špecifikácie ad hoc modulu na rok 2007 o pracovných úrazoch a zdravotných problémoch súvisiacich s prácou, stanovených v nariadení Rady (ES) č. 577/98, ktorým sa mení a dopĺňa nariadenie (ES) č. 384/2005
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 577/98 z 9. marca 1998 o organizácii výberového zisťovania pracovných síl v Spoločenstve (1), a najmä na jeho článok 4 ods. 2,
keďže:
(1)
Nariadenie Komisie (ES) č. 384/2005 zo 7. marca 2005, ktorým sa prijíma program ad hoc modulov na roky 2007 až 2009 pre výberové zisťovanie pracovných síl stanovených nariadením Rady (ES) č. 577/98 (2), zahŕňa ad hoc modul o pracovných úrazoch a zdravotných problémoch súvisiacich s prácou.
(2)
Uznesenie Rady 2002/C 161/01 z 3. júna 2002 o novej stratégii Spoločenstva v oblasti ochrany zdravia a bezpečnosti pri práci 2002 - 2006 (3) vyzvalo Komisiu a členské štáty, aby zintenzívnili prebiehajúce práce na harmonizácii štatistiky pracovných úrazov a chorôb z povolania s cieľom získať porovnateľné údaje, na základe ktorých sa môže objektívne posúdiť vplyv a účinnosť opatrení prijatých v rámci novej stratégie Spoločenstva.
(3)
Smernica Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci (4) stanovuje, že zamestnávatelia musia evidovať zoznam pracovných úrazov, v dôsledku ktorých je pracovník práceneschopný dlhšie než tri pracovné dni, a pre príslušné orgány a v súlade s vnútroštátnymi právnymi predpismi a (alebo) postupmi vypracúvať správy o pracovných úrazoch, ktoré sa stali ich zamestnancom. Komisia vo svojom odporúčaní 2003/670/ES z 19. septembra 2003, týkajúcom sa európskeho zoznamu chorôb z povolania (5), odporučila členským štátom, aby zabezpečili ohlásenie všetkých prípadov chorôb z povolania a postupne tvorili štatistiku o chorobách z povolania kompatibilnú s európskym zoznamom v súlade s prebiehajúcou prácou na systéme harmonizácie európskej štatistiky o chorobách z povolania. V oznámení Komisie z 11. marca 2002 o novej stratégii Spoločenstva v oblasti ochrany zdravia a bezpečnosti pri práci 2002 - 2006 (6) sa zdôrazňuje, že štatistické informácie by sa mali vzťahovať nielen na uznané pracovné úrazy a choroby z povolania, ich príčiny a dôsledky, ale mali by poskytnúť aj niektoré prvky pre kvantifikáciu faktorov súvisiacich s pracovným prostredím, ktoré môžu spôsobiť tieto problémy. Okrem toho by mali byť k dispozícii štatistické údaje o nových javoch, ako napr. o ochoreniach vyplývajúcich zo stresu alebo o muskuloskeletárnych problémoch.
(4)
S cieľom zabezpečiť, aby mala vzorka dostupná pre analýzu v ad hoc module čo najväčšiu výpovednú hodnotu, je takisto nevyhnutné aktualizovať špecifikáciu výberovej vzorky uvedenej v oddiele 1 prílohy k nariadeniu (ES) č. 384/2005.
(5)
Opatrenia stanovené v tomto nariadení sú v súlade so stanoviskom Výboru pre štatistický program,
PRIJALA TOTO NARIADENIE:
Článok 1
Podrobný zoznam informácií, ktoré sa majú získavať v roku 2007 prostredníctvom ad hoc modulu o pracovných úrazoch a zdravotných problémoch súvisiacich s prácou, požadovaných pre oddiel 1 prílohy k nariadeniu (ES) č. 384/2005, je uvedený v prílohe k tomuto nariadeniu.
Článok 2
V oddiele 1 prílohy k nariadeniu (ES) č. 384/2005 sa bod „Výberová vzorka“ nahrádza takto:
„Výberová vzorka: cieľová veková skupina výberovej vzorky pre tento modul pozostáva z osôb vo veku 15 rokov a viac“.
Článok 3
Toto nariadenie nadobúda účinnosť siedmym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. februára 2006